Փոքրասիական ճագարամուկ

Փոքրասիական ճագարամուկ (), լեռնային ճագարամուկ, հնգամատ ճագարամկների ընտանիքի կաթնասուն կենդանի։ 
Տարածված է Արարատյան դաշտում, դեպի հս.՝ մինչև Շիրակի սարահարթ, Արագածի լանջերին և Փամբակի հովտում (Սպիտակի և Վանաձորի շրջակայքում)։ Հանդիպում է Կոտայքում, Սևանի ավազանում, Վայքում և Սյունիքի հյուսիսային մասերում (850-2500 մ բարձրություններում)։

Արտաքին կառուցվածք
Մարմնի երկարությունը մինչև 150 մմ է, պոչինը՝ մինչև 240 մմ, կենդանի զանգվածը՝ մինչև 115 գ։ Մեջքն ու գլուխը գորշաօքրայագույն են, կողքերը՝ ավելի բաց գույնի, կոկորդը, կուրծքն ու փորը՝ սպիտակ։ Ցեղի մյուս տեսակներից տարբերվում է համեմատաբար կարճ ականջներով և պոչի սև-սպիտակ վրձնիկի սկզբնամասում օքրայագույն հատվածով։

Կենսակերպ 
Ամենուրեք քչաքանակ է։ Ապրում է կիսաանապատային, լեռնատափաստանային և ենթալպյան բազմազան կենսավայրերում՝ գերադասելով օշինդրայիև կամ տարազգի բուսականության խմբակցություններով հարուստ տարածքները։ Խուսափում է խիտ ու բարձր խոտածածկով տեղանքներից։ Բնակվում է մինչև 2 մ երկարություն և 80 սմ խորությամբ ստորգետնյա բներում։ Գործունյա է մթնշաղին և գիշերը։ Հոկտեմբերից մինչև մարտ ձմեռային քուն է մտնում։

Սննդառություն
Սնվում է հիմնականում սերմերով (մինչև նրանց հասունանալը), բույսերի վերև ստորգետնյա մասերով։

Բազմացում և զարգացում 
Բազմանում է տարին 1 անգամ, ունենում 2-8 ձագ։ 
Համաճարակաբանական նշանակություն չունի։ 

Հնգամատ ճագարամկներ
Արևմտյան Ասիայի կաթնասուններ